** **

**Informacinis pranešimas**

2012 m. gegužės 18 d.

Neringos pirminės sveikatos priežiūros centras baigė įgyvendinti paslaugų teikimo infrastruktūros modernizavimą

Neringos savivaldybės gyventojai, sergantys lėtinėmis, progresuojančiomis ligomis, besikreipiantys pagalbos į Neringos pirminės sveikatos priežiūros centrą, galės gauti geresnės kokybės jiems būtinas palaikomojo gydymo ir slaugos paslaugas.

VšĮ Neringos pirminės sveikatos priežiūros centras yra vienintelė įstaiga, teikianti stacionarines palaikomojo gydymo ir slaugos paslaugas Neringos savivaldybės gyventojams. Šioms paslaugoms teikti dalis naudojamos įrangos buvo sena, nusidėvėjusi, o dalies įrangos, būtinos palaikomojo gydymo ir slaugos paslaugų teikimui, įstaiga neturėjo. Siekdama spręsti šią problemą, VšĮ Neringos pirminės sveikatos priežiūros centras įgyvendino projektą „Palaikomojo gydymo ir slaugos paslaugų kokybės gerinimas Neringos savivaldybėje“. Įstaigos vyriausios gydytojos teigimu, šio projekto įgyvendinimas leis pagerinti teikiamų paslaugų kokybę ir palengvins slaugytojų darbą.

Projektui įgyvendinti buvo skirta 479 tūkst. litų suma, už kurią planuota atlikti paprastojo remonto darbus Neringos pirminės sveikatos priežiūros centro palaikomojo gydymo ir slaugos skyriaus patalpose bei įsigyti palaikomojo gydymo ir slaugos paslaugų teikimui būtiną įrangą. Projektas buvo finansuojamas Europos regioninės plėtros fondo ir Lietuvos Respublikos valstybės biudžeto lėšomis.

Paaiškėjus, kad 2012 metais pradedamas vykdyti įstaigos pastato rekonstrukcijos projektas, finansuojamas iš Valstybės investicijų programos, remonto darbų vykdymas buvo sustabdytas.

Toliau įgyvendinant projektą, buvo įsigyta visa numatyta medicininė įranga.

Baigtas vykdyti projektas leis užtikrinti kokybiškesnių palaikomojo gydymo ir slaugos paslaugų teikimą, kas darys įtaką geresnei slaugai po sunkių ligų, įsigyta medicininė įranga užtikrins kokybišką palaikomąjį gydymą bei pagerins gyvenimo kokybę senyvo amžiaus, neįgaliems ir lėtinėmis ligomis sergantiems Neringos gyventojams.